CELEX: 32012R0476
Language: ro
Date: 2012-06-05 00:00:00
Title: Regulamentul de punere în aplicare (UE) nr. 476/2012 al Comisiei din 5 iunie 2012 de interzicere a activităților de pescuit ale navelor cu plasă-pungă care arborează pavilionul Spaniei sau al Franței sau sunt înregistrate în Spania sau în Franța și care pescuiesc ton roșu în Oceanul Atlantic, la est de meridianul de 45° longitudine vestică, și în Marea Mediterană

6.6.2012   
            
            
               RO
            
            
               Jurnalul Oficial al Uniunii Europene
            
            
               L 146/42
            
         REGULAMENTUL DE PUNERE ÎN APLICARE (UE) NR. 476/2012 AL COMISIEI
   din 5 iunie 2012
   de interzicere a activităților de pescuit ale navelor cu plasă-pungă care arborează pavilionul Spaniei sau al Franței sau sunt înregistrate în Spania sau în Franța și care pescuiesc ton roșu în Oceanul Atlantic, la est de meridianul de 45° longitudine vestică, și în Marea Mediterană
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului (1), în special articolul 36 alineatul (2),
   întrucât:
   
               (1)
            
            
               Regulamentul (UE) nr. 44/2012 al Consiliului din 17 ianuarie 2012 de stabilire, pentru 2012, a posibilităților de pescuit disponibile în apele UE și, pentru navele din UE, în anumite ape din afara UE pentru anumite stocuri de pește și grupe de stocuri de pește care fac obiectul unor negocieri sau acorduri internaționale, stabilește cantitatea de ton roșu care poate fi pescuită în 2012 de navele de pescuit ale Uniunii Europene în Oceanul Atlantic, la est de meridianul de 45° longitudine vestică, și în Marea Mediterană.
            
         
               (2)
            
            
               Regulamentul (CE) nr. 302/2009 al Consiliului din 6 aprilie 2009 privind un plan multianual de refacere a stocurilor de ton roșu din Oceanul Atlantic de Est și din Marea Mediterană (2), de modificare a Regulamentului (CE) nr. 43/2009 și de abrogare a Regulamentului (CE) nr. 1559/2007, impune statelor membre să informeze Comisia cu privire la cotele individuale alocate navelor lor care au o lungime de peste 24 de metri.
            
         
               (3)
            
            
               Rolul politicii comune în domeniul pescuitului este acela de a asigura viabilitatea pe termen lung a sectorului piscicol printr-o exploatare sustenabilă a resurselor acvatice vii, pe baza principiului precauției.
            
         
               (4)
            
            
               În conformitate cu articolul 36 alineatul (2) din Regulamentul (CE) nr. 1224/2009 al Consiliului, în cazul în care Comisia consideră, pe baza informațiilor furnizate de statele membre sau a altor informații aflate la dispoziția sa, că posibilitățile de pescuit disponibile aferente unei unelte/flote sau mai multor unelte/flote, pentru Uniunea Europeană, un stat membru sau un grup de state membre s-au epuizat, Comisia informează statele membre în cauză cu privire la acest lucru și interzice activitățile de pescuit în zona respectivă, cu uneltele de pescuit respective, pentru stocul de pește sau grupul de stocuri de pește vizat sau pentru flota implicată în respectivele activități de pescuit.
            
         
               (5)
            
            
               Informațiile deținute de Comisie arată că posibilitățile de pescuit pentru ton roșu în Oceanul Atlantic, la est de meridianul de 45° longitudine vestică, și în Marea Mediterană alocate navelor cu plasă-pungă care arborează pavilionul Spaniei sau al Franței sau sunt înregistrate în Spania sau Franța sunt considerate epuizate la 29 mai 2012.
            
         
               (6)
            
            
               La 26, 27 și 29 mai, Franța a informat Comisia cu privire la faptul că a impus încetarea activităților de pescuit ale celor 9 nave cu plasă-pungă ale sale, active în 2012 în domeniul pescuitul de ton roșu, de la 26 mai pentru 3 nave, de la 27 mai pentru 2 nave și de la 29 mai pentru ultimele 4 nave în urma ultimului transfer autorizat în ziua respectivă pentru cele 4 nave, ceea ce a condus, în cele din urmă, la interzicerea tuturor activităților de la 30 mai 2012.
            
         
               (7)
            
            
               La 1 iunie 2012, Spania a informat Comisia cu privire la faptul că a impus încetarea activităților de pescuit ale celor 6 nave cu plasă-pungă ale sale, active în 2012 în domeniul pescuitul de ton roșu, de la 29 mai pentru 2 nave și de la 30 mai pentru celelalte 4 nave, ceea ce ceea ce a condus la interzicerea tuturor activităților de la 30 mai 2012.
            
         
               (8)
            
            
               Fără a aduce atingere acțiunilor întreprinse de Franța și Spania menționate anterior, este necesară interzicerea de către Comisie, cu începere de la 30 mai 2012, a pescuitului de ton roșu în Oceanul Atlantic, la est de meridianul de 45° longitudine vestică, și în Marea Mediterană de către navele cu plasă-pungă care arborează pavilionul Spaniei sau al Franței sau sunt înregistrate în Spania și Franța.
            
         ADOPTĂ PREZENTUL REGULAMENT:
   Articolul 1
   Se interzice pescuitul de ton roșu în Oceanul Atlantic, la est de meridianul de 45° longitudine vestică, și în Marea Mediterană de către navele cu plasă-pungă care arborează pavilionul Franței sau al Spaniei sau sunt înregistrate în Franța sau Spania, cu începere de la 30 mai cel târziu.
   Se interzice, de asemenea, reținerea la bord, plasarea în cuști în scopul îngrășării sau al creșterii, transbordarea, transferul sau debarcarea peștelui din acest stoc capturat de navele în cauză, începând cu data menționată.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 iunie 2012.
      
         
            Pentru Comisie, pentru președinte
         
         Maria DAMANAKI
         
            Membru al Comisiei
         
      
   
   
      (1)  JO L 343, 22.12.2009, p. 1.
   
      (2)  JO L 96, 15.4.2009, p. 1.